ANEXA 2
PROTOCOL DE COLABORARE
PĂRȚILE
MUNICIPIUL TÂRGU MUREȘ, cu sediul în Târgu Mureș, Piața Victoriei nr. 3, județul Mureș, cod de identificare fiscală 4322823 , reprezentat prin Primar, SOÓS  ZOLTÁN,
și
______________________________, cu sediul în __________________, cod de identificare fiscală _______, reprezentat prin ______________, în calitate de entitate avizatoare, denumite în continuare părțile, au convenit încheierea prezentului protocol.

Art. 1 — Obiectul protocolului
(1) Obiectul protocolului îl constituie cooperarea părților în vederea emiterii avizelor și acordurilor prin Comisia de acord unic a Municipiului Târgu Mureș, denumită în continuare comisia, conform art. 307 alin. (1) din Legea nr. 169/2026 privind Codul amenajării teritoriului, urbanismului și construcțiilor, denumită în continuare Codul.
(2) Comisia de acord unic a municipiului Târgu Mureș are competență de avizare pe întreg teritoriul metropolitan, cuprinzând și unitățile administrativ-teritoriale aparținând acestuia, conform art. 269, alin 7 din Cod. La data semnării prezentului protocol, Asociația de Dezvoltare Intercomunitară „Zona Metropolitană Târgu Mureș” este constituită din: Mun. Târgu Mureș, Orașul Ungheni și comunele Acățari, Livezeni, Corunca, Gheorghe Doja, Cristești, Sâncraiu de Mureș, Pănet, Ceuașu de Câmpie, Ernei, Crăciunești, Bălăușeri, Gornești, Glodeni, Mădăraș Sângeorgiu de Mureş, Sânpaul şi Sântana de Mureş.
(3) Aria de competență teritorială a comisiei se va extinde de drept asupra oricărei unități administrativ-teritoriale care aderă ulterior la Asociația de Dezvoltare Intercomunitară „Zona Metropolitană Târgu Mureș”, începând cu data aderării.
(4) Organizarea și funcționarea comisiei sunt cele stabilite prin Regulamentul aprobat prin Hotărârea Consiliului Local al Municipiului Târgu Mureș nr. ______/2026, denumit în continuare regulamentul, ale cărui prevederi părțile le acceptă.
Art. 2 — Reprezentarea în comisie
(1) Entitatea avizatoare desemnează un reprezentant titular și un reprezentant supleant în comisie și comunică Municipiului Târgu Mureș datele acestora.
(2) Orice modificare privind reprezentanții desemnați se comunică Municipiului Târgu Mureș în cel mai scurt timp de la producerea acesteia.
(3) Persoanele împuternicite să semneze avizele și acordurile dețin semnătură electronică calificată, obținută în condițiile Ordonanței de urgență a Guvernului nr. 140/2020, aprobată prin Legea nr. 255/2020.
Art. 3 — Obligațiile entității avizatoare
Entitatea avizatoare se obligă:
a) să stabilească și să publice pe pagina proprie de internet conținutul-cadru al documentației specifice necesare emiterii avizului sau acordului, precum și modul de calcul al taxelor și tarifelor, și să le pună la dispoziția Municipiului Târgu Mureș (art. 316 alin. (1) lit. a) din Cod);
b) să comunice Municipiului Târgu Mureș orice modificare a informațiilor prevăzute la lit.a), în cel mult 5 zile lucrătoare de la producerea acesteia;
c) să analizeze documentațiile în conformitate cu legislația specifică în vederea emiterii avizului/acordului specific;
d) în cazul depunerii documentației complete, să transmită solicitantului și secretariatului comisiei în cel mult 5 zile lucrătoare de la primirea documentației complete, solicitările de clarificare, completare sau modificare a documentației, potrivit regulamentului (art. 269 alin. (10) din Cod);
e) să emită avizul/acordul specific solicitat prin certificatul de urbanism în aria de competență teritorială în termen de 15 zile calendaristice de la momentul depunerii documentației complete și corecte și să îl înainteze către secretariatul comisiei de acord unic; (art. 269 alin. (13) din Cod); în situația în care entitatea emitentă de avize/acorduri solicitate prin certificatul de urbanism nu emite avizul/acordul sau nu solicită clarificări/completări/modificări în termenele prevăzute de cod, documentația depusă de către beneficiarul lucrării este considerată ca fiind completă și avizul/acordul se consideră a fi acordat. Avizele/Acordurile eliberate după invocarea aprobării tacite de către beneficiar nu produc efecte juridice. (art. 269 alin. (14) din Cod);
f) să comunice secretariatului comisiei, în termen de 3 zile lucrătoare de la primirea unei solicitări formulate de o altă entitate avizatoare, dacă aceasta influențează condițiile tehnice impuse prin avizul propriu;
g) să participe, prin reprezentantul titular sau supleant, la reuniunile de lucru ale comisiei la care este convocată;
h) să nu condiționeze emiterea avizului sau acordului de obținerea prealabilă a altor avize sau acorduri (art. 316 alin. (1) lit. n) din Cod);
i) să nu schimbe responsabilul de dosar pe parcursul procedurii, cu excepțiile prevăzute de Cod (art. 316 alin. (1) lit. m) din Cod).
Art. 4 — Obligațiile Municipiului Târgu Mureș
Municipiul Târgu Mureș se obligă:
a) să publice pe pagina proprie de internet informațiile prevăzute la Art. 3 lit. a) și să le actualizeze la primirea comunicărilor prevăzute la Art. 3 lit. b);
b) să înregistreze documentația semnată cu semnătură electronică calificată obținută în condițiile art. 12 alin. (1) din Ordonanța de urgență a Guvernului nr. 140/2020, aprobată prin Legea nr. 255/2020, şi să o transmită concomitent tuturor entităților avizatoare; 
c) să notifice solicitantul cu privire la piesele care lipsesc din documentația tehnică, o singură dată, în cel mult 5 zile lucrătoare de la primirea documentației; (art. 269 alin. (4) din Cod)
d) să transmită entității avizatoare solicitările formulate de alte entități avizatoare, în vederea consultării prevăzute la Art. 3 lit. f);
e) să comunice entității avizatoare rezultatul analizei de corelare, atunci când condițiile tehnice impuse prin avizul acesteia sunt influențate;
f) să convoace reuniunile de lucru ale comisiei, cu indicarea documentației și a solicitării care fac obiectul analizei, după caz.
g) să emită Acordul Unic în termenul maxim de 30 de zile calendaristice de la depunerea documentației complete şi corecte, integrând toate avizele emise sau obținute prin procedura aprobării tacite.
 Art. 5 — Modalitățile de comunicare
(1) Documentațiile, solicitările, avizele și celelalte comunicări dintre părți se transmit prin platforma digitală a Municipiului Târgu Mureș, iar până la operaționalizarea acesteia,  prin poșta electronică.
(2) De la data la care utilizarea Ghișeului unic național de autorizare a construcțiilor devine aplicabilă, comunicările se realizează prin intermediul acestuia, fără a fi necesară modificarea prezentului protocol.
(3) Părțile își comunică reciproc datele de contact utilizate pentru corespondența prevăzută la alin. (1) și orice modificare a acestora.
Art. 6 — Durata, modificarea și încetarea protocolului
(1) Prezentul protocol se încheie pe durată nedeterminată și intră în vigoare la data semnării de către ambele părți.
(2) Protocolul se modifică prin act adițional semnat de ambele părți, cu excepția situațiilor în care modificările survin în urma actualizării legislației specifice, caz în care protocolul se consideră actualizat din oficiu.
(3) Protocolul încetează prin acordul părților, precum și la data la care entitatea avizatoare încetează să mai fie emitentul avizului sau acordului prevăzut la Art. 1 alin. (3).
(4) Modificarea regulamentului nu atrage încetarea protocolului, prevederile acestuia aplicându-se în forma în vigoare la data producerii efectelor.
Art. 7 — Dispoziții finale
(1) Prevederile prezentului protocol se completează cu dispozițiile Codului și ale celorlalte acte normative aplicabile.
(2) Litigiile decurgând din aplicarea sau interpretarea prezentului protocol se soluționează pe cale amiabilă, iar în lipsa unei soluții, de instanțele judecătorești competente.
(3) Prezentul protocol conține 7 articole și a fost încheiat astăzi, ______________, în două exemplare, câte unul pentru fiecare parte, având aceeași valoare juridică.


	MUNICIPIUL TÂRGU MUREȘ
	ENTITATEA AVIZATOARE

	Primar
	Reprezentant legal

	________________________
	________________________



1
